Hordes, ja hordes van meer as 'n honderd buitelandse joernaliste het op ons land toegesak om die groot storie van Afrika se laaste kolonie se onafhanklikwording te doen. 'n Enkele span van die BBC of Reuters het uit 'n kameraman/vrou, die klankman/vrou, 'n reggiseur en 'n joernalis bestaan.
Vir kla en kerm dat "die ander joernaliste en die sekuriteitsmense nie ons plaaslike media respekteer nie", die Ministerie van Inligting en Uitsaaiwese "beskerm" ons nie, was daar nie tyd nie. Niemand sou in elk geval geluister het nie. Dis elke ou vir homself en as jy te effentjies was om jou elmboë te gebruik en vir jouself 'n plekkie oop te stoei, moes jy maar tevrede wees om die foto te mis en nie die opmerkings te hoor wat die nuusmaker gemaak het nie.
As joernalis het jy geen spesiale regte of vergunnings nie. Niemand gaan vir jou die eksklusiewe plekkie voor in die koor oophou omdat jy 'n lid van die plaaslike media is nie.
En bietjie verder terug in die geskiedenis aan mense soos Sean Flynn en Dana Stone, wat in 1970 vermis geraak het in Kambodja en die 19 ander joernaliste en fotograwe wat binne die bestek van 21 dae 'n gruweldood aan die hand van die Khmer Rouge gesterf het.
En as iemand weer voor jou kom staan as jy foto wil neem, of 'n sekuriteitsman vra jou om opsy te staan, dan sê jy dankie vir die voorreg om in 'n land van vrede, veiligheid en persvryheid te werk. Kry jy die boodskap?